CELEX: 62019TN0319
Language: el
Date: 2019-05-24 00:00:00
Title: Υπόθεση T-319/19: Προσφυγή της 24ης Μαΐου 2019 — Gollnisch κατά Κοινοβουλίου

29.7.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 255/45
            
         
      Προσφυγή της 24ης Μαΐου 2019 — Gollnisch κατά Κοινοβουλίου
      (Υπόθεση T-319/19)
      (2019/C 255/58)
      Γλώσσα διαδικασίας: η γαλλική
      
         Διάδικοι
      
      
         Προσφεύγων-ενάγων: Bruno Gollnisch (Villiers-le-Mahieu, Γαλλία) (εκπρόσωπος: B. Bonnefoy-Claudet, δικηγόρος)
      
         Καθού-εναγόμενο: Ευρωπαϊκό Κοινοβούλιο
      
         Αιτήματα
      
      Ο προσφεύγων-ενάγων (στο εξής: προσφεύγων) ζητεί από το Γενικό Δικαστήριο:
      
                  —
               
               
                  να ακυρώσει την απόφαση του προεδρείου του Ευρωπαϊκού Κοινοβουλίου της 10ης Δεκεμβρίου 2018, από κοινού με την απόφαση του προέδρου του Ευρωπαϊκού Κοινοβουλίου της 26ης Μαρτίου 2019, με την οποία απορρίφθηκε η ιεραρχική προσφυγή που άσκησε ο προσφεύγων ενώπιόν του κατά της πρώτης αποφάσεως·
               
            
                  —
               
               
                  να ανακαλέσει όλες τις πράξεις, τροποποιήσεις, κοινοποιήσεις, αποφάσεις και χρεώσεις που στηρίχτηκαν στην απόφαση αυτή·
               
            
                  —
               
               
                  να επιδικάσει στον προσφεύγοντα το ποσό των 6 500 ευρώ για δαπάνες στις οποίες υποβλήθηκε για την προετοιμασία της υπό κρίση προσφυγής-αγωγής·
               
            
                  —
               
               
                  να καταδικάσει το Ευρωπαϊκό Κοινοβούλιο στο σύνολο των δικαστικών εξόδων.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής-αγωγής του, ο προσφεύγων προβάλλει έξι λόγους.
      
                  1.
               
               
                  Με τον πρώτο λόγο προβάλλεται παράβαση του άρθρου 27 του καθεστώτος των βουλευτών. Βάσει της εν λόγω διάταξης, το προεδρείο δεν μπορεί να θίξει τα κτηθέντα δικαιώματα ή τις προσδοκίες δικαιώματος των μελών του Κοινοβουλίου.
               
            
                  2.
               
               
                  Με τον δεύτερο λόγο προβάλλεται παράβαση του άρθρου 76, παράγραφος 3, των μέτρων εφαρμογής του καθεστώτος των βουλευτών. Κατά τον προσφεύγοντα, το προαναφερθέν άρθρο 27 του καθεστώτος των βουλευτών εγγυάται την ακεραιότητα των διατάξεων των μέτρων εφαρμογής του καθεστώτος σχετικά με τα Ταμεία συντάξεων, αποκλείοντας κάθε τροποποίηση της οικονομίας τους.
               
            
                  3.
               
               
                  Με τον τρίτο λόγο προβάλλεται παράβαση του άρθρου 223, παράγραφος 2, ΣΕΕ και αναρμοδιότητα του προεδρείου, καθόσον το προεδρείο θέσπισε φόρο επί της καταβολής των συντάξεων των πρώην βουλευτών, πράγμα το οποίο δεν εναπόκειται σ’ αυτό να πράξει, δεδομένου ότι κάθε απόφαση σχετικά με τη φορολόγηση των μελών του Κοινοβουλίου εμπίπτει στο πεδίο αρμοδιότητας του Συμβουλίου.
               
            
                  4.
               
               
                  Με τον τέταρτο λόγο προβάλλεται παραβίαση των αρχών της ασφάλειας δικαίου και της δικαιολογημένης εμπιστοσύνης. Η προσβαλλόμενη πράξη εκδόθηκε κατά παράβαση δεσμεύσεων και κειμένων που συνιστούν αξιόπιστες διαβεβαιώσεις και εγγυήσεις περί μη επέλευσης καμίας τροποποίησης πλέον στο καθεστώς των Ταμείων προαιρετικής συντάξεως.
               
            
                  5.
               
               
                  Με τον πέμπτο λόγο προβάλλεται παραβίαση της αρχής της αναλογικότητας. Κατά τον προσφεύγοντα, το Κοινοβούλιο, το μόνο υπεύθυνο για τη δημιουργηθείσα οικονομική κατάσταση, έλαβε ανεπαρκή και μη δίκαια μέτρα υπό το πρόσχημα της ρύθμισης της κατάστασης.
               
            
                  6.
               
               
                  Με τον έκτο λόγο προβάλλεται παραβίαση της αρχής της ισότητας. Η προσβαλλόμενη απόφαση εισάγει άνιση μεταχείριση μεταξύ των βουλευτών που καταβάλλουν εισφορές και των βουλευτών που δεν καταβάλλουν εισφορές, καθώς και μεταξύ των βουλευτών που έχουν συνταξιοδοτηθεί και εκείνων που δεν έχουν συνταξιοδοτηθεί.